The Radio Dept. is 'n musiekgroep vanuit Lund, Skåne (Swede). Hul klank hou verband met genres soos droompop, indiepop, shoegaze, en tweepop. Resensente vergelyk The Radio Dept. met Pet Shop Boys, My Bloody Valentine en Cocteau Twins. The Radio Dept. skryf op hul webwerf dat hulle beïnvloed word deur onder meer Charles Aznavour, Saint Etienne, Broadcast, Frank Sinatra, Joy Division, Pet Shop Boys, Chet Baker, Fennesz, Nick Drake, Kevin Rowland, Prefab Sprout, Paddy McAloon, Junior Boys, Orange Juice, Kraftwerk, Neu!, Jonathan Richman, The Avalanches, en The Pale Fountains. The Radio Dept. is in 1995 deur skoolmaats Elin Almered en Johan Duncanson begin. Hulle het die groep vernoem na 'n vulstasie wat in 'n radiohersteldienswinkel omskep is en wat "Radioavdelningen" ("Die Radioafdeling") geheet het. Almered en Duncanson het egter spoedig die musiekgroepidee opsy gesit. Drie jaar later, in 1998, is die groep weer in die lewe geroep toe Duncanson met Martin Larsson begin saamwerk het.